Дёмин, Василий Иванович

Дёмин Василий Иванович — эрзянь сёрмадей, тонавтыця. Филологиянь наукань кандидат. Профессор. Эрзя. 
Чачсь Мордовиянь Покш Килейбуень Чугыр эрзянь велесэ 1955-це иестэ. Тесэнь куншка школанть прядомадо мейле тонавтнеманзо поладызе Н. П. Огаревонь лемсэ МГУ-нь филологиянь факультетсэ «Русский язык и литература, мордовский язык и литература» специальностенть коряс, конань прядызе 1977 иестэ. Филологиянь наукань кандидат (1993). Филологиянь наукань доктор (1999). Профессор (2000). Мордовия Республикань культурань заслуженной важодиця (2007). «Сятко» ды «Чилисема» ковставкснень редакцияс совиця. 
1977 иестэ саезь 1992 иес важодсь «Эрзянь правда» газетань культурань отделэнь корреспондентэкс, теке отделэнь прявтокс, «Сятко» журналонь прявт редакторонь полавтыцякс. Теке шкастонть заочна прядызе Мордовской АССР-нь Министрань Советэнть юрсо НИИЯЛИЭ-нь аспирантуранть.
1992 иень ожоковсто саезь В. И. Дёмин важодсь Н. П. Огаревонь лемсэ МГУ-нь филологиянь факультетсэ, ютызе кинть ассистентстэ саезь профессорс. 1993 иестэ идизе кандидатонь диссертациянть «Литература народов России» специальностенть коряс, 1998 иестэ — докторонь диссертациянть теке специальностенть коряс.
В. И. Дёмин малав 300 наукань важодевксэнь автор, ютксост — 8 монографият, 12 — тонавтнемань ды тонавтнема-методикань лезкс книгат. Эйсэст невтеви эрзянь ды мокшонь литературанть ды культуранть виевгавтомань ды теемань од ёнкст, конатнень покш пельксэсь васенцеде совавтозь тонавтнемань ды наукань тевс-валс.
В. И. Дёмин раськеютконь ды весероссиянь конференциятнень улицяст, «Мордовия» энциклопедиянть, «Мордва» эрзя-мокшонь раськень культурань, этнографиянь, историянь коряс очеркень пусмонть эрзянь кельс ютавтыця. Ульнесь кандидатонь ды докторонь диссертациятнень идемань коряс колмо диссертационной советэнь членэкс. Россиянь Журналистэнь вейсэндявксонь (1978) ды Сёрмадеень (2004) член. «Сятко» ды «Чилисема» республиканнь журналтнэнь редколлегиянь ломань.
Н. П. Огаревонь лемсэ МГУ-со важодемань перть В. И. Дёмин тейсь Равчирень ды Приуральянь раськетнень литературатнень виевгавтомань теориянь ды историянь ёнкстнэсэ научной школа. Сон анокстась филологиянь наукань 7 кандидатт ды 3 докторт.
В. И. Дёмин — республикань литературань ветицятнестэ вейкесь. Сон ульнесь раськень литературань неень проблематнень ёвтницякс, Мордовия Республикань Журналистэнь ды Сёрмадеень вийсэ ютавтовиця мероприятиятнесэ.
Анокстась наукань 7 кандидатт ды 3 докторт. Россиянь куляньсёрмадеень вейсэндявксос совиця (1990), Россиянь сёрмадыцянь вейсэндявксос совиця (2004). Литератураньветий. Критик. Публицист. Ютавтыця. Вейссёрмадей эрзянь кельс ютавтоманть «Мордва» (2006) пурнавксонть ды «Мордовия» (2007) энциклопедиянть. «История эрзянской журналистики: становление, развитие, современное состояние», «Творчество репрессированных писателей Мордовии: возвращение в литературно-культурное пространство» проекттнэнь прявтось.
Сонзэ покш таликазо Россиянь ды раськеютконь наукань ды шкинемань сюлмотнень кемекстамосо. Ульнесь, кода эксперт, финнэнь-угрань литературатнень ды историянь неень шкань проблематненень алтазь научной мероприятиятнесэ. Сон важодсь финнэнь-угрань раськеютконь ды финнэнь-угрань сермадыцятнень конгресстнэсэ. Ульнесь экспертэкс М. А. Кастренэнь (Финляндия) вейсэндявкссонть наукань ды литературань казнень максомань коряс Малавикс раськень программасонть (Эстония).
Казезь МАССР-нь Верховной Советэнь Президиумонь почетонь грамотасо (1985), МР-нь Культурань заслуженной роботник (2007), МР-нь Государственной Собраниянь почетонь грамотасо (2015). Аволь весть лиснесь МР-нь Журналистэнь союзонь конкурсонь, истя жо М.А.Кастренэнь обшествань стипендиянь лауреатокс. Эстониянь Малавикс раськетнень программань Литературной премиянь лауреат (2010).